Ġurnata ‘l bogħod mit-tmiem tax-Xitwa, temp sabiħ ikkaratterizza l-btala pubblika tal-festa ta’ San Ġużepp.  Fost l-inħawi l-aktar imfittxija llum kien ir-Rabat, b’mijiet ta’ Maltin u turisti marru għaċ-ċelebrazzjoni tal-festa. Festa xitwija f’temp mill-isbaħ li ġibdet lejn it-toroq dojoq tal-parti l-antika tar-Rabat mijiet ta’ persuni biex jiċċelebraw il-festa ta’ San Ġużepp. F’dan l-ambjent, il-festa esterna għandha drawwa partikulari li tmur lura għexieren ta’ snin. Kollox idur mal-marċ tradizzjonali tas-siegħa, bil-familji minn fejn jgħaddi l-marċ iżommu mat-tradizzjoni li jiftħu beraħ il-bibien tad-djar tagħhom u jilqgħu lil kulħadd – Maltin u turisti – għal grokk, xarba friska u xi ħaġa tajba tal-ikel f’atmosfera brijuża. Il-festa ta’ San Ġużepp fir-Rabat ilha tiġi ċċelebrata fil-knisja tal-Patrijiet Franġiskani għal aktar minn 500 sena. Iċ-ċelebrazzjonijiet fil-Knisja laħqu l-qofol tagħhom filgħodu b’quddiesa kkonċelebrata mill-Kapitlu tal-Kattidral tal-Imdina fil-preżenza tal-ogħla awtoritajiet tal-pajjiz fosthom il-Prim Ministru u s-Sinjura Muscat u l-Kap tal-Oppożizzjoni. Il-festa tagħlaq filgħaxija bil-purċissjoni bl-istatwa artistika ta’ San Ġużepp.